150. löggjafarþing 2019–2020.

Þingskjal 1552 — 798. mál.

Svar

heilbrigðisráðherra við fyrirspurn frá Birni Leví Gunnarssyni
um lögbundin verkefni Sjúkrahússins á Akureyri.

1.	Hvaða lögbundnu verkefnum sinnir Sjúkrahúsið á Akureyri?

Lögbundið hlutverk Sjúkrahússins á Akureyri er skilgreint í lögum um heilbrigðisþjón
ustu, nr. 40/2007. Í 21. gr. laganna er kveðið á um að hlutverk þess sé að:

a.	veita heilbrigðisþjónustu sem á hverjum tíma samræmist skyldu slíks sjúkrahúss, m.a. sérfræðiþjónustu í helstu greinum læknisfræði, hjúkrunarfræði og eftir atvikum öðrum greinum heilbrigðisvísinda sem stundaðar eru hér á landi, með aðgengi að stoðdeildum og rannsóknadeildum,

b.	annast starfsnám háskólanema í heilbrigðisvísindagreinum við Háskólann á Akureyri,

c.	taka þátt í starfsnámi annarra háskólanema og framhaldsskólanema í grunn- og fram
haldsnámi á heilbrigðissviði í samvinnu við Landspítala, Háskóla Íslands og aðrar heilbrigðisstofnanir og skóla,

d.	stunda vísindarannsóknir á heilbrigðissviði,

e.	gera fagfólki kleift að sinna fræðastörfum við Háskólann á Akureyri eða eftir atvikum aðra háskóla,

f.	vera varasjúkrahús Landspítala.

2.	Hver er áætlaður heildarkostnaður lögbundinna verkefna Sjúkrahússins á Akureyri og hver er áætlaður kostnaður hvers verkefnis samkvæmt fjárlögum fyrir árið 2020?

Heildarfjárveiting til Sjúkrahússins á Akureyri samkvæmt fylgiriti fjárlaga 2020 eru 8.449,7 millj. kr. að frádregnum sértekjum að fjárhæð 837,2 millj. kr. Fjárveitingar eru ekki sundurliðaðar eftir lögbundnum verkefnum stofnana í fjárlögum. Eftirfarandi skipting niður á viðföng kemur fram í fylgiriti með fjárlögum:

08-358	Sjúkrahúsið á Akureyri	8.449 ,7
08-358.101	Sjúkrahúsið á Akureyri	8.241 ,8
08-358.601	Tæki og búnaður	207 ,9